google/wiki40b huggingface dataset:
Skypumpe

En skypumpe er en kraftig roterende luftsøyle som oppstår over hav og innsjøer. Den ligner en tornado, men de oppstår gjerne i mildere vær og er ofte betydelig svakere enn tornadoer. Skypumper oppstår i forbindelse med cumilformede skyer, og vanligvis ikke i forbindelse med superceller slik tornadoer gjør.

Forskjellige typer

Skypumper som blir dannet utenom superceller kalles «ikke-tornadiske skypumper», mens de som oppstår i forbindelse med mesosykloner i superceller kalles «tornadiske skypumper». De tornadiske skypumpene er generelt kraftigere enn de ikke-tornadiske, og er i praksis bare tornadoer over vann. Tornadiske skypumper oppstår på samme måte som vanlige tornadoer. 
De ikke-tornadiske skypumpene oppstår vanligvis i kystområder i forbindelse med konvektive skyer i utvikling. De er vanligvis av F0 styrke på Fujitaskalaen med vindhastighet mindre enn 30 m/s og kan ofte sammenlignes med tromber på land. Skypumper oppstår oftest i områder med tropisk klima, men kan også oppstå i mer tempererte områder. I Norge er de å se hver sommer langs kysten. 
For å danne ikke-tornadiske skypumper trengs ustabile atmosfæreforhold som skaper stigende luftbevegelser. I tillegg må det være forskjellig vindretning i to forskjellige luftlag, slik at luften får en rotasjon. Skypumper kan oppstå langt inne i fjorder, sannsynligvis på grunn av at vinden blir tvunget inn eller ut fjorden nær overflaten, mens det i høyden over fjorden og fjellene er en annen vindretning. I Hardangerfjorden oppstår det årlig skypumper i august-september, og da kan det gjerne stå flere på rekke og rad. 
Mange tror at skypumper trekker vann opp fra sjøen og inn i skyen, men i virkeligheten er det lite vann i trakten. Ofte kan det derimot virvles opp vann i de nederste delene av skypumpen. Den synlige delen av skypumpen består derimot av vanndamp som kondenserer til små skydråper på grunn av svært lavt trykk i skypumpen. 
Når en skypumpe er i ferd med å oppstå, er ofte det første tegnet en skygge i form av krusninger på vannoverflaten. Når en skypumpe er fullt utviklet, flytter den seg som regel sakte i en krum bane, og varer sjelden mer enn et kvarter før kjøligere luft blir pumpet opp i virvelen og den løser seg opp.
Det tyske forbund

Bakgrunn

Forbundet avløste det tysk-romerske rike, som var blitt oppløst 6. august 1806 da den siste tysk-romerske keiseren Frans II abdiserte som en følge av den franske seieren i slaget ved Austerlitz under Napoleonskrigene, og dette førte til fredsavtalen i Pressburg. Frans II fortsatte da som keiser av Østerrike og konge av Ungarn.
Utdypende artikkel: Rhinforbundet
Etter press fra Napoleon opprettet en rekke tyske fyrstedømmer deretter Rhinforbundet i juli 1806. Men etter den franske seieren i slaget ved Jena-Auerstedt i oktober 1806 gikk flere tyske stater inn i konføderasjonen. Bare keiserdømmet Østerrike, Kongeriket Preussen, det danske Holstein og Svensk Pommern stod utenfor Rhinforbundet.
Statene i Rhinforbundet gikk samlet inn i krigen mot Napoleon 1812-1814, som ledet fram til Paris-traktaten av 1814, og førte til Wienerkongressen og etableringen av Det tyske forbundet i kjølvannet av dette, 8. juni 1815.

Etablering

Forbundets to viktigste medlemmer var Preussen og Østerrike. I 1829 bestod det av rundt 630 100 km² og hadde 29,2 millioner innbyggere.
Antallet forbundsstater sank etterhvert som følge av at fyrstehus arvet andre stater, og bestod i 1863 av 35 stater.
Forbundet hadde en forbundsdag som møttes i Frankfurt am Main. Beslutninger, som måtte fattes med to tredjedels flertall, var bindende for forbundsstatene.

Medlemmer av forbundet

Medlemsstatene, som reduserte drastisk antall tyske stater til 39 fra mer enn 300 i Det tysk-romerske rike, hadde alle full uavhengighet. Medlemmene forpliktet seg til en gjensidig forsvar, og holdt i fellesskap fortifikasjonene i Mainz, byen Luxembourg, Rastatt, Ulm og Landau.

Oppløsning

Det tyske forbund ble oppløst etter den Den østerriksk-prøyssiske krig i 1866, og ble i 1867 avløst av det prøyssiskdominerte Det nordtyske forbund, uten Østerrike som medlem. Dette var mer en statsdannelse enn hva det tyske forbund hadde vært.
Forfatningsdomstolen i Østerrike

Domstolens oppgaver og myndighet

Forfatningsdomstolens formål er å verne om demokratiet og rettsstaten. Domstolen kan som ledd i dette overprøve lover og reglers grunnlovmessighet. Alle statlige organer og dessuten institusjoner som ivaretar statlige funksjoner, er forpliktet til å følge forfatningen. I de tilfeller der det foreligger et påstått brudd på forfatningsreglene er den østerrikske forfatningsdomstolen det eneste organ som kan avgjøre saken og gi pålegg i den.
Forfatningsdomstolen trer ikke i virksomhet på eget initiativ, men etter krav fra borgerne eller andre. Østerrikes forfatning, det vil si selve grunnloven (Bundes-Verfassungsgesetz (B-VG)) og de øvre forfatningslover (Verfassungsgerichtshofgesetz (VfGG)) som også inngår i begrepet forfatningen, gir regler om hvem som kan kreve at domstolen tar en sak til behandling.
Domstolen inngår ikke i det ordinære instanssystem, men er selvstendig domstol innenfor sitt område.

Historie

Forløperen til forfatningsdomsolen var Reichsgericht som eksisterte mellom 1867 og 1919. Denne domstolens virkeområde omfattet bl.a. spørsmål om myndigheters kompetanse, formuesrettslige krav mot offentlige myndigheter og mellom offentlige organer, samt borgernes klager over myndighetenes krenkelse av deres politiske rettigheter. Disse oppgavene ble i 1919 overført til Forfatningsdomstolen og da i et utvidet omfang.

Sammensetning og oppnevning

Forfatningsdomstolen består av en president, en visepresident og ytterligere tolv medlemmer samt seks varamedlemmer. Dommerne blir oppnevnt av Forbundspresidenten etter forslag av regjeringen, Nasjonalrådet og Forbundsrådet.
Archive.is

Kina

I henhold til GreatFire.org har archive.is vært blokkert i Kina siden mars 2016, archive.li siden september 2017, og archive.fo siden juli 2018.

Finland

21. juli 2015 blokkerte operatørene tilgang til tjenesten fra alle finske IP-addresser, og uttalte på Twitter at de gjorde dette for å unngå en eskallering med den finske regjeringen.

Russland

I Russland er kun HTTP-tilgang mulig; HTTPS-forbindelser er blokkert.

Hosting

Veesp hoster archive.is. Nettstedet var beskyttet av Cloudflare fra 16. august 2018 til 2. september 2018.

Egenskaper

Archive.is lagrer kun tekst og bilder, ekskludert video og annet ikke-statisk innhold. Siden holder greie på alle lagrede versjoner av snapshot som er lagret, og spør brukeren om en bekreftelse før man legger til et nytt snapshot av en allerede lagret nettadresse.
Nettsider kan ikke dupliseres fra http://archive.is til http://www.archive.org som en sekundær backup. Det omvendte - fra www.archive.org til archive.is - er mulig, men kopieringen tar vanligvis lengre tid enn en direkte fangst av nettsiden. Noen nettsider kan ikke lagres av hverken Internet Archive eller archive.fo pågrunn av deres robots.txt-fil.
Hans Wilhelm Longva

Virke

Longva ble cand.jur. i 1965 og ble knyttet til Utenriksdepartementet som sekretær i 1966. Han tjenestegjorde ved ambassadene i Kairo, Beirut og fra 1984 i Kuwait, hvor han var ambassadør sideakkreditert til Manama, Doha og Aden, fra 1990 også til Sana. Fra 2001 til 2006 var han ambassadør i Ankara i Tyrkia, i 2006 var han i Baku i Aserbajdsjan og fra 2006 til 2008 var han ambassadør i Damaskus i Syria og Beirut i Libanon. Han var også ekspedisjonssjef og sjef for UDs juridiske avdeling.

Libanon

Longvas diplomatiske karriere var gjentatte ganger vært preget av dramatikk. Da han var chargé d'affaires i Beirut fikk han i oppdrag å tilrettelegge for norske FN-soldaters deltagelse i UNIFIL-styrken. I september 1978 medvirket Longva til redningen av en sterkt skadet norsk soldat, en bedrift han 22 år senere, sammen med fem andre, ble hedret med Forsvarets medalje for edel dåd for. I Beirut i desember 1978 ble Longva forsøkt kidnappet, men unnslapp ved å kaste seg over en mur. Han falt ned en etasje og ble sterkt skadet. Den da bannlyste lederen av PLO Yasir Arafat kom på besøk til ham på sykehuset som førte til at isen mellom Norge og PLO etterhvert forsvant.

Invasjonen av Kuwait

Da Irak invaderte Kuwait i september 1990, var Longva såkalt doyen, den utenlandske ambassadør i det diplomatiske korps som hadde lengst tjenestetid på stedet. Han opplevde å få den norske ambassadebygningen avsperret og personellet isolert. Sammen med Libanons ambassadør medvirket Longva til at utenlandsk diplomatisk personale ble evakuert fra det okkuperte Kuwait.

Oslo-kanalen

Longva spilte en viktig rolle som døråpner for den såkalte Oslo-kanalen i 1992. Særlig viktig var hans langvarige og gode forbindelse med Yasir Arafat.
Fylkesvei 4198

Fylkesvei 4198 går mellom Netlandsnes og Knaben i Kvinesdal. Veien er 13,7 km lang.
Frem til 2019 hadde veien betegnelsen Fylkesvei 839.
Brachyglenis

Utseende

Små til middelsstore, mørke sommerfugler med lyse lengdestriper. De etterligner trolig giftige sommerfugler i andre grupper.
Larvene er grønne med lange, bølgete hår.

Levevis

Disse sommerfuglene lever i skog, blant annet tropisk regnskog og tåkeskog.

Utbredelse

Slekten er utbredt i Mellom- og Sør-Amerika.
Alexander Fleming

Oppdagelsen av penicillin

I 1928 var Fleming i ferd med å undersøke egenskapene til bakteriene stafylokokker. Han var allerede godt kjent fra sine tidligere forsker-arbeider, og hadde utviklet seg et rykte som en fremragende forsker, men hans laboratorium ble ofte rotete og møkkete. Den 3. september 1928 kom Fleming tilbake til sitt laboratorium etter å ha brukt august på ferie sammen med sin familie. Før avreise hadde han stablet alle sine kulturer av stafylokokker på en benk i et hjørne av sitt laboratorium.
Da han kom tilbake oppdaget Fleming at en kultur av stafylokokkene var kontaminert med en sopp, og at koloniene med stafylokokker som  omringet den hadde blitt ødelagt, mens andre kolonier lenger bort var normal. Slik oppdaget han stoffet lysozyme.
Han undersøkte den positive anti-bakteriell effekt på mange organismer, og oppdaget at den påvirket bakterier som stafylokokker, og mange andre Gram-positive patogener som forårsaker skarlagensfeber, lungebetennelse, hjernehinnebetennelse og difteri, men ikke tyfoidfeber eller paratyphoid feber-som er forårsaket av Gram-negative bakterier-som han søkte en kur på den tiden. Det berørte også Neisseria gonorrhoeae, noe som forårsaker gonoré selv om denne bakterien er Gram-negative.
Detmold

Middelalderen

Detmold ble først nevnt i 783 som Theotmalli, og i 1005 ble området (Gau) Tietmelli eller Theotmalli nevnt i skriftlige kilder. I 1263 bygget Bernard III av Lippe festningsverk rundt bosetningen der handelsruten mellom Paderborn og Lemgo krysset elven Werre. Han bygget steinmurer og ga stedet kommunerettigheter. Folketallet i 1305 ble rapportert til 305.  Handelsrettigheter ble gitt i 1265, noe som førte til rask økonomisk vekst. Forsvarsverkene ble utbygd da byen ble kraftig ødelagt under en konflikt med Soest i 1447. En storbrann i 1547 ødela mer enn 70 hus.
I 1550 ble Detmold fast residens for grev Simon III av Lippe. Grevene ble promotert til fyrster i 1789, og Detmold ble værende hovedstad i det lille fyrstedømmet frem til slutten av første verdenskrig i 1918, da alle fyrstedømmene i Tyskland ble avskaffet.

Moderne tider

Under grev Friederich Adolf ble byen utvidet sørover fra 1701 og fremover. For å kunne vokse videre ble festningsmurene og vollgravene fjernet i 1720, men portene og tårnene sto frem til 1780-årene. I 1809 ble oljefyrte gatelys introdusert. I 1835 hadde byen blitt den mest folkerike i Lippe med over 4 000 innbyggere. Den vokste til 12 000 innbyggere i 1900 og over 30 000 i 1950.
Fra 1919 til 1947 var Detmold hovedstad i Fristaten Lippe. Da Lippe ble en del av den nye tyske staten ble området en del av Nordrhein-Westfalen, og administrasjonssete i kreisen Lippe. Under den administrative reformen i 1970 ble 25 nærliggende landsbyer en del av byen.
23. april

Navnedag

Georg, Jørgen, Jørn
Plectrotarsidae

Utseende

Små til middelsstore (vingespenn 10–22 mm) vårfluer. Antennene er kraftige og omtrent så lange som forvingene. De har punktøyne (ocelli), maksillarpalpene er tre-leddete hos hannene, fem-leddete hos hunnene. Hos noen arter er munndelene trukket ut til en snabel. Forvingene er brede, avrundet ytterst, tett hårete, og har en liten diskoidalcelle (lukket celle midt i vingens ytre del). Forbeina har én eller to sporer, mellombeina to eller fire, bakbeina fire. Larvene har en hodekapsel som bare er litt lengre enn bred, antennene er festet midtveis mellom fasettøynene og hodets fremkant. Kroppen mangler sklerotiserte (harde) plater, bakkroppen har trådaktige eller grenete gjeller.

Levevis

Larvene lever i grunne, vegetasjonsrike innsjøer eller sumper. De lever av planterester og bygger litt uryddige hus av plantedeler. De voksne vårfluene flyr om dagen i solskinn og svermer rundt blomstrende busker.

Utbredelse

Plectrotarsidae finnes bare i Australia.
Pyongsan

Administrativ inndeling

Fylket er delt inn i en ŭp (småby), to rodongjagu (arbeiderdistrikt) og 20 ri (landsby).
The Tempest (film)

Handling

Til forskjell fra originalstykket, er hovedpersonen her en kvinne (derfor Prospera, og ikke Prospero). Taymor skrev rollen med Helen Mirren i tankene. Prospero var hertug av Milano, mens Prospera er konen til hertugen av Milano. Når mannen dør, blir hun anklaget for å ha drept han med heksekunstner av hans bror, Antonio (Chris Cooper), og satt på sjøen på en flåte med sin fire år gamle datter. Hun dør ikke, men strander på en øy der udyret Caliban bor. Hun overvinner Caliban, og gjør han til slaven sin.
Etter tolv år på øya, blir de passert av Alonso(David Strathairn), kongen av Napoli, som har giftet bort sin datter til prinsen av Tunisa. På båten er også hans sønn Ferdinand (Reeve Carney) og Antonio. Prospero skaper en storm som senker båten deres, slik at de strander på øya hennes, og hun kan få hevn.
Magnus Marsdal

Journalistikk

Marsdal begynte som journalist i Klassekampen i 1995. Han ble nyhetssjef i Klassekampen i 1997 og jobbet i avisa fram til 2005. Marsdal har vært spaltist i VG, Dagsavisen og Memo. Han har skrevet for Dagens Næringsliv og tidsskrifter som Samtiden, Prosa, Syn og segn, svenske Expo og britiske Red Pepper. Han har undervist i journalistikk ved Høgskolen i Oslo og Akershus.

Politisk bakgrunn

Marsdal satt i landsstyret til Ungdom mot EU fram mot folkeavstemningen i 1994. Han var medlem av sentralstyret til Rød Ungdom fra 1996 til 1998. Han var med på å etablere Stiftelsen Manifest i 2003 og har siden vært styreleder. Marsdal var leder av Attac Norge i perioden 2005–2006 og er i dag partipolitisk uavhengig. 

Utmerkelser

Magnus Marsdal ble Trøndersk mester i rock som gitarist i bandet Hamlet i 1991. For boka Frp-koden mottok han en formidlingspris fra Norsk Sosiologforening.
Olav Riste

Bakgrunn, studier

Olav Riste vokste opp i Volda der faren var rektor ved landsgymnaset. Han ble i 1959 cand.philol. med hovedfag i historie ved Universitetet i Oslo og avla i 1963 doktorgrad ved University of Oxford (med James Joll som veileder) med en avhandling om Norges nøytrale stilling under første verdenskrig.

Historiker

I det meste av sin karriere var han tilknyttet Institutt for forsvarsstudier, og dets forgjengere, der han var direktør og forskningssjef. Riste hadde forskningsopphold ved Harvard University (1967) og Freie Universität Berlin (1972). Han hadde lange opphold ved London School of Economics og Woodrow Wilson International Center for Scholars. I 1980 ble han professor II ved Universitetet i Bergen. Han var fra 1975 til 1981 redaktør for Scandinavian Journal of History.
Riste skrev blant annet verket Londonregjeringa - Norge i krigsalliansen 1940-45 som første gang kom ut i to bind i 1973 og 1979 og en rekke andre bøker om utenriks- og sikkerhetspolitikk og om norsk og internasjonal etterretningshistorie.
Olav Riste var medlem av Det Norske Videnskaps-Akademi fra 1984.
Han ble i 2003 utnevnt til ridder av 1. klasse av St. Olavs Orden «for hans innsats for samtidshistorisk og sikkerhetspolitisk forskning». Riste behersket engelsk, tysk og fransk, på norsk brukte han helst nynorsk målform.
Gent–Wevelgem 2012

Gent-Wevlegem 2012 var den 74. utgaven av Gent–Wevelgem. Rittet ble avholdt 25. mars 2012 og strakte seg over 235 km. Rittet var det sjuende i UCI WorldTour 2012 Som i 2004 og året før 2011, endte rittet med seier til Tom Boonen.
I tillegg til de 18 UCI WorldTourlagene ble Accent.jobs-Willems veranda's, Cofidis, Farnese Vini Selle Italia, Europcar, Project 1t4i, Landbouwkrediet-Euphony og Topsport Vlaanderen-Mercator invitert til å delta.
Partibokstav

Historie

Partibokstavene ble første gang innført i forbindelse med valgmannsvalgene til Landstinget i 1901, og de ble igjen brukt ved kommunalvalget i 1908. Felles, landsdekkende bokstav for hvert parti ble innført ved kommunalvalget i 1936 og Folketingsvalget i Danmark 1943. Bokstavenes rekkefølge i det landsdekkende systemet var basert på partienes størrelse i Københavns Borgerrepræsentation, og hadde derfor ikke noen forbindelse med partienes navn. For eksempel har Socialdemokraterne partibokstaven A fordi de var størst i Københavns Borgerrepræsentation i 1943. Venstre hadde i perioden 1943–1968 bokstaven D, men i forbindelse med Folketingsvalget i Danmark 1971 fikk de endret sin partibokstav til V. Noen partier har derfor i dag en bokstav med tilknytning til partinavnet, mens andre ikke har det.
Hestesport under Panamerikanske leker 1971

Hestesport under Panamerikanske leker 1971. Hestesport var med som en av flere sporter i de sjette Panamerikanske leker som ble arrangert i Cali i Colombia fra 30. juli til 13. august 1971. Det var individuell og lagkonkurranse i sprangridning, dressur og feltritt. Canada ble beste nasjon med fem gullmedaljer foran Mexico med en.
Mellinus arvensis

Utbredelse

Mellinus arvensis finnes sør i Norge.

Utseende

Mellinus arvensis er mellom 12 og 15 mm lang og er en svart veps med gule flekker eller bånd, særlig på bakkroppen og brystpartiet (pronotum). Hodet er mørkt (svart) med gult ansikt. Den har svarte antenner.

Levevis

Mellinus arvensis har larver som lever i små huler moren har gravd ut i sandjord. De lever som parasitoider, larvene utvikler seg på insekter, særlig på fluer, som moren har fanget og lammet med et stikk. Det er hevdet at hver larve trenger om lag seks fluer. De voksne (imago) finnes i juli til september. De er som voksne rovdyr og lever av andre mindre dyr, som den fanger i luften.
Metusjael

Metusjael (hebraisk: מְתוּשָׁאֵל – Mĕṯûšāʾēl; i bibeloversettelsen fra 1930 Metusael) nevnes i Bibelen som tippoldebarn av Kain, sønn av Mehujael og far til Lamek. Dette fremgår av Første Mosebok 4,18: «Henok [Kains sønn] fikk sønnen Irad, og Irad ble far til Mehujael. Mehujael ble far til Metusjael, og Metusjael ble far til Lamek.» Navnet betyr «mann av Gud».
I Septuaginta heter både Metusjael og Metusjalah Μαθουσαλα (Mathousala). Begge har en sønn som heter Lamek, og begge er etterkommere etter en Henok.
Komagvær

Komagvær (kvensk: Kumaveri) er ei bygd i Vardø kommune i Finnmark. Stedet ligger ved Varangerfjorden på østsida av Varangerhalvøya, ca. 10 km sørvest for Kiberg. Europavei 75 går gjennom stedet. Komagelva renner ut i Varangerfjorden ved Komagvær.
Ifølge Norske Gaardnavne har Komagvær navn etter fjellet Komagen, som ligner på en komag. En mer fantasifull forklaring på navnet finnes i et sagn, der det fortelles at stalloer fra Mortensnes i Vadsø en gang vandret langs Varangerfjorden. Da sola sto opp, måtte de løpe hjem til hula de bodde i. Den ene stalloen mistet en av komagene sine, og den andre mistet en av skallene. Siden da har stedene hatt navnene Komagvær og Skallelv.
Komagvær var eget poststed fra 1899 til 1982. Stedet hadde brevhus fra 1. august 1899 og deretter poståpneri (postkontor) fra 1. april 1930 til 31. august 1982. Komagværs postnummer (fra 1968) var 9863.
Nordseter skole (Oslo)

TV-innspillinger

Nordseter skole ble i 2008 brukt under innspilling av "Tett på tre": En humordramaproduksjon produsert av Seefood TV AS for TV 2. Idé, manus og regi er ved Espen Eckbo og Aleksander Herresthal, og Espen Eckbo spiller selv alle hovedrollene. Serien ble sendt første gang høsten 2008. 
Skolen ble i perioden høsten 2010-våren 2011 brukt til to TV-innspillinger. Den ene er humorserien Kongsvik ungdomsskole, innspilt høsten 2010, som handler om hverdagslivet ved en typisk ungdomsskole. Den ble vist på TV våren 2011. Oppfølgeren til Kongsvik ungdomsskole, Kongsvik videregående, er hovedsakelig spilt inn på Nordstrand videregående skole, men det fins klipp også i denne serien som er innspilt ved Nordseter skole 
I slutten av april og i starten av mai 2011 ble skolen brukt til innspilling av en episode i TV-serien spesialenheten. . 
I februar 2016 ble skolen brukt under innspilling av scener til NRKs thrillerdrama Monster.
Balboa (øl)

Balboa er et panamansk ølmerke som produseres av Cervecería Nacional. Det er av typen lager og har en alkoholprosent på 4,8. Det er oppkalt etter den spanske oppdageren Vasco Núñez de Balboa, som kryssa Panama i 1513 og med det blei den første europeeren som nådde Stillehavet østfra.
Ungarsk kuvasz

Opprinnelse og alder

Ungarsk kuvasz fungerte i praksis som vokterhund til langt innpå 1800-tallet, men etter den tid ble den mer brukt som vakthund i hjemlandet, der den helst var å finne på større gods. Den nøyaktige opprinnelsen er ukjent, men man har antatt at dens forfedre ble ført til Ungarn med madjarenes invasjon på slutten av 800-tallet. En annen teori er at den kom med kumanerne på 1200-tallet, da disse flyktet vestover fra Tyrkia i en forsøk på å unngå mongolenes invasjon. Man kan derfor tenke seg at store hvite molossere som kom til Europa fra Asia med migreringene østfra må ha spilt en betydelig opphavsmessig rolle for både kuvasz og en rekke andre lignende hunderaser. Ungarsk kuvasz er sjelden utenfor hjemlandet, selv om det drives en begrenset oppdrett i både USA og noen andre vestlige land.

Utseende, anatomi og fysikk

Kuvasz er en stor, robust og sterk hund. Rikelig med pels, lang, bølget og noe stiv. Bløt underull, pelsen skal danne en krage rundt halsen. Mandelformede, skråstilte øyne. Langsomme og forsiktige bevegelser. Hvit av farge, elfenbensfarget er tillatt. Lavt ansatt hals. Hannhunder blir 71-76 cm høye, tisper 66-70 cm.

Bruksområde

En ypperlig territorial vokterhund og vakthund, som for de rette menneskene også kan bli en trygg og stødig familiehund.

Lynne og væremåte

Kuvasz er en selvstendig, stødig og svært modig hund. Typen egner seg best for erfarne hundeeiere. Den er skeptisk til fremmede og vil naturlig vokte på det den mener er sitt og familiens territorium. Rasen trenger en konsekvent og sterk leder (ikke dominerende) for å bli en god og trygg familiehund.
Kareler (norsk minoritetsgruppe)

Historie

Historien om de norske karelerne er svært gammel.
Ottars beretning til kong Alfred av England, fra 800-tallet, nevner karelerne som en folkegruppe i det nordligste Norge i tillegg til samer, kvener og nordmenn. Karelere er videre blitt nevnt som en folkegruppe i Norge opp gjennom historien i ulike sammenheng. 
Som regel er de nevnt i en bisetning i forbindelse med kvener.
Men når og hvordan karelerne opprinnelig kom til Norge er det i dag ingen som vet. De siste 3-400 årene har det ikke vært noen innvandring fra Karelen til Norge, og det er ingen som (såvidt vites) betegner seg som karelere i Norge i dag. De opprinnelige norske karelerne er gjennom tidene blitt innlemmet i den kvenske befolkningen (de snakket omtrent samme språk – østersjøfinsk). Selv om det i Norge finnes mennesker med karelske røtter, vil de i dag (sannsynligvis) betegne seg som enten kvener eller som nordmenn.
Vi må anta at de opprinnelige karelerne kom sjøveien fra Kvitsjøen (det nordligste området av Karelen)  og bosatte seg langs kysten av Finnmark.  De fulgte da omtrent den samme ruten som pomorene til Finnmark.